Edizzjoni Provviżorja
SENTENZA TAL-QORTI ĠENERALI (Awla li tiddeċiedi fuq domandi preliminari)
25 ta’ Frar 2026 (*)
“Rinviju għal deċiżjoni preliminari – Tassazzjoni – Sistema komuni tal-VAT – Post tal-akkwist intra-Komunitarju tal-oġġetti – Artikoli 40 u 41 tad-Direttiva 2006/112/KE – Persuna responsabbli għall-ħlas tal-VAT – Artikolu 203 tad-Direttiva 2006/112 – Prinċipju ta’ newtralità fiskali – Prinċipju ta’ proporzjonalità – Akkwisti intra-Komunitarji mwettqa taħt numru ta’ identifikazzjoni tal-VAT maħruġ mill-Istat Membru ta’ provenjenza tal-oġġetti – Indikazzjoni żbaljata tal-VAT fuq il-fatturi tal-kunsinni intra-Komunitarji korrispondenti”
Fil-Kawża T‑638/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Verwaltungsgerichtshof (il-Qorti Amministrattiva, l-Awstrija), permezz ta’ deċiżjoni tat‑23 ta’ Ottubru 2024, li waslet fil-Qorti tal-Ġustizzja fit‑22 ta’ Novembru 2024, fil-proċedura
Finanzamt Österreich
vs
D GmbH,
IL-QORTI ĠENERALI (Awla li tiddeċiedi fuq domandi preliminari),
komposta, waqt id-deliberazzjonijiet, minn S. Papasavvas, President, N. Półtorak, M. Sampol Pucurull, D. Petrlík (Relatur) u W. Valasidis, Imħallfin,
Avukat Ġenerali: J. Martín y Pérez de Nanclares,
Reġistratur: V. Di Bucci,
wara li rat it-trażmissjoni mill-Qorti tal-Ġustizzja tat-talba għal deċiżjoni preliminari lill-Qorti Ġenerali fl‑10 ta’ Diċembru 2024, skont it-tielet paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea,
wara li rat is-suġġett imsemmi fil-punt (a) tal-ewwel paragrafu tal-Artikolu 50b tal-Istatut tal-Qorti tal-Ġustizzja tal-Unjoni Ewropea u l-assenza ta’ domanda indipendenti ta’ interpretazzjoni fis-sens tat-tieni paragrafu tal-Artikolu 50b tal-imsemmi statut,
wara li rat il-fażi bil-miktub tal-proċedura,
wara li kkunsidrat l-osservazzjonijiet ippreżentati:
–        għall-Gvern Awstrijak, minn A. Posch, J. Schmoll u F. Koppensteiner, bħala aġenti,
–        għall-Kummissjoni Ewropea, minn P. Carlin u L. Hohenecker, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tad‑29 ta’ Ottubru 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikoli 40, 41 u 203 tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1 u rettifika fil-ĠU 2007, L 335, p. 60). iktar ’il quddiem id-“Direttiva dwar il-VAT”), kif ukoll tal-prinċipji ta’ newtralità tat-taxxa fuq il-valur miżjud (VAT) u ta’ proporzjonalità.
2        Din it-talba tressqet fil-kuntest ta’ kawża bejn il-Finanzamt Österreich (l-Awtorità tat-Taxxa tal-Awstrija) (iktar ’il quddiem l-“awtorità tat-taxxa”) u D GmbH dwar id-determinazzjoni tal-VAT dovuta minn din il-kumpannija għas-snin fiskali 2011 sa 2015.
Il-kuntest ġuridiku
Id-dritt tal-Unjoni
3        L-Artikolu 2(1) tad-Direttiva dwar il-VAT jipprovdi dan li ġej:
“It-transazzjonijiet li ġejjin għandhom ikunu soġġetti għall-VAT:
[…]
(b)      l-akkwist intra-Komunitarju ta’ merkanzija magħmula bi ħlas fit-territorju ta’ Stat Membru minn:
(i)      persuna taxxabbli li tkun qed taġixxi b’dan il-mod;
[…]”
4        L-ewwel paragrafu tal-Artikolu 20 tad-Direttiva dwar il-VAT jipprovdi dan li ġej:
“‘Akkwist intra-Komunitarju ta’ merkanzija’ għandha tfisser l-akkwist tad-dritt li tiddisponi bħala sid ta’ proprjetà tanġibbli mobbli, mibgħuta jew ittrasportata għand il–persuna li qed takkwista l-merkanzija, mill-bejjiegħ jew f’ismu jew il-persuna li qed takkwista l-merkanzija, fi Stat Membru minbarra dak li minnu ntbagħtet jew kienet ittrasportata l-merkanzija.”
5        L-Artikolu 40 tad-Direttiva dwar il-VAT jipprovdi dan li ġej:
“Il–post ta’akkwist intra-Komunitarju ta’ merkanzija għandu jitqies bħala l-post li fih tispiċċa l-merkanzija mibgħuta jew ittrasportata lill-persuna li akkwistatha.”
6        L-Artikolu 41 tad-Direttiva dwar il-VAT huwa fformulat kif ġej:
“Mingħajr preġudizzju għall-Artikolu 40, il-post ta’ akkwist intra-Komunitarju ta’ merkanzija kif imsemmi fl-Artikolu 2(1)(b)(i) għandu jitqies li jinsab fit-territorju ta’ l-Istat Membru li ħareġ in-numru ta’ l-identifikazzjoni tal-VAT li permezz tiegħu l-persuna li qed takkwista l-merkanzija għamlet l-akkwist, sakemm il-persuna li takkwista l-merkanzija tistabbilixxi li ġiet applikata l-VAT għal dak l-akkwist skond l-Artikolu 40.
Jekk tiġi applikata l-VAT għall-akkwist skond l-ewwel paragrafu u sussegwentement applikata, skond l-Artikolu 40, għall-akkwist fl-Istat Membru li fih tispiċċa l-merkanzija mibgħuta jew ittrasportata, l-ammont taxxabbli għandu jitnaqqas skond il-każ fl-Istat Membru li ħareġ in-numru ta’ l-identifikazzjoni tal-VAT li permezz tiegħu l-persuna li tkun akkwistat il-merkanzija tkun għamlet l-akkwist.”
7        L-Artikolu 138(1) tad-Direttiva dwar il-VAT, qabel l-adozzjoni tad-Direttiva tal-Kunsill (UE) 2018/1910 tal‑4 ta’ Diċembru 2018 (ĠU 2018, L 311, p. 39), kien jipprevedi dan li ġej:
“L-Istati Membri għandhom jeżentaw il-provvista ta’ merkanzija mibgħuta jew ittrasportata lejn destinazzjoni ’l barra mit-territroju tagħhom iżda [fl-Unjoni Ewropea], jew mill-bejjiegħ jew f’ismu jew il-persuna li tkun qed takkwista l-merkanzija, għal persuna taxxabbli oħra [...] li tkun qed taġixxi bħala tali fi Stat Membru ieħor li mhux dak minn fejn bdiet tintbagħat jew tkun ittrasportata l-merkanzija.”
8        L-Artikolu 203 tad-Direttiva dwar il-VAT jipprovdi dan li ġej:
“Il-VAT għandha titħallas minn kwalunkwe persuna li tniżżel il-VAT fuq fattura.”
Id-dritt Awstrijak
9        L-Artikolu 11(12) tal-Umsatzsteuergesetz 1994 (il-Liġi tal-1994 dwar it-Taxxa fuq id-Dħul mill-Bejgħ), tat‑23 ta’ Awwissu 1994 (BGBl. 663/1994, iktar ’il quddiem l-“UStG 1994”), jipprovdi dan li ġej:
“Jekk l-imprenditur ikun indika separatament, f’fattura relatata ma’ kunsinna jew ma’ provvista oħra, ammont ta’ taxxa li għalih ma huwiex responsabbli skont din il-liġi federali fir-rigward tat-tranżazzjoni, huwa għandu jħallas dan l-ammont abbażi tal-fattura, sakemm ma jagħmilx rettifika korrispondenti fiha fir-rigward tad-destinatarju tal-kunsinna jew tad-destinatarju tal-provvista l-oħra. […]”
10      L-Artikolu 3(8) tal-Anness tal-UStG 1994 li fih dispożizzjonijiet dwar is-suq intern, jipprevedi dan li ġej:
“L-akkwist intra-Komunitarju għandu jitqies li twettaq fit-territorju tal-Istat Membru fejn jinsab l-oġġett fi tmiem it-trasport jew l-ispedizzjoni. Jekk ix-xerrej juża, fir-relazzjoni tiegħu mal-fornitur, numru ta’ identifikazzjoni tal-VAT maħruġ lilu minn Stat Membru ieħor, l-akkwist għandu għalhekk jitqies li twettaq fit-territorju ta’ dan l-Istat Membru sakemm ix-xerrej ma jistabbilixxix li l-akkwist kien suġġett għall-VAT fl-Istat Membru indikat fl-ewwel sentenza.
[...]”
Il-kawża prinċipali u d-domandi preliminari
11      D hija kumpannija b’responsabbiltà limitata rregolata mid-dritt Awstrijak. Hija akkwistat oġġetti mingħand fornituri stabbiliti fl-Awstrija (iktar ’il quddiem il-“fornituri”), li ġew ikkunsinnati minn dan l-Istat Membru lejn Stati Membri oħra. Fil-kuntest ta’ dawn l-akkwisti, hija kkomunikat lill-fornituri n-numru ta’ identifikazzjoni tal-VAT Awstrijak tagħha. Il-fornituri bagħtulha fatturi għall-kunsinna tal-imsemmija oġġetti li kienu jindikaw il-VAT Awstrijaka. Għall-finijiet tad-dikjarazzjonijiet fiskali tagħha, D qieset, minn naħa, li din il-VAT setgħet titnaqqas u, min-naħa l-oħra, li l-akkwisti inkwistjoni ma kinux akkwisti intra-Komunitarji taxxabbli fl-Awstrija.
12      Fil-kuntest ta’ kontroll fiskali ta’ D, l-awtorità tat-taxxa ħarġet fil-konfront tagħha avviżi ta’ tassazzjoni relatati mal-VAT għas-snin fiskali 2011 sa 2015 tagħha, li taħthom jaqgħu t-tranżazzjonijiet imsemmija fil-punt 11 iktar ’il fuq. Din l-awtorità qieset li dawn it-tranżazzjonijiet kienu jikkostitwixxu akkwisti intra-Komunitarji ta’ oġġetti fis-sens tal-ewwel paragrafu tal-Artikolu 20 tad-Direttiva dwar il-VAT. Hija kkonstatat li, għall-finijiet tal-imsemmija tranżazzjonijiet, D kienet użat in-numru ta’ identifikazzjoni tal-VAT Awstrijak tagħha u li din il-kumpannija ma kinitx uriet li dawn l-akkwisti kienu ġew suġġetti għall-VAT fl-Istat Membru tal-wasla tal-ispedizzjoni jew tat-trasport tal-oġġetti. Għaldaqstant, l-imsemmija akkwisti huma allegatament taxxabbli fl-Awstrija, konformement mal-Artikolu 3(8) tal-Anness tal-UStG 1994 li jinkludi dispożizzjonijiet dwar is-suq intern, li jittrasponi l-Artikolu 41 tad-Direttiva dwar il-VAT. Barra minn hekk, l-awtorità tat-taxxa qieset li l-kunsinni intra-Komunitarji korrispondenti kienu eżentati mill-VAT u li, minħabba f’hekk, il-fornituri kienu ffatturaw din it-taxxa bi żball għal dawn il-kunsinni. Skont l-Artikolu 11(12) tal-UStG 1994, li jittrasponi l-Artikolu 203 tad-Direttiva dwar il-VAT, il-fornituri huma madankollu responsabbli għall-ħlas tagħha. F’dan ir-rigward, l-awtorità tat-taxxa rrifjutat lil D it-tnaqqis
tal-VAT tal-input indikat fuq il-fatturi kkonċernati.
13      Fl-24 ta’ Novembru 2020, il-Bundesfinanzgericht (il-Qorti Federali tal-Finanzi, l-Awstrija) ċaħdet ir-rikors ippreżentat minn D kontra l-avviżi ta’ taxxa msemmija fil-punt 12 iktar ’il fuq.
14      Adita b’rikors għal reviżjoni ppreżentat minn D, il-Verwaltungsgerichtshof (il-Qorti Amministrattiva, l-Awstrija), li hija l-qorti tar-rinviju, annullat id-deċiżjoni tal-Bundesfinanzgericht (il-Qorti Federali tal-Finanzi) tal‑24 ta’ Novembru 2020 u bagħtet lura l-kawża quddiem dik il-qorti billi qieset li t-tranżazzjonijiet inkwistjoni ma kinux taxxabbli skont l-Artikolu 3(8) tal-Anness tal-UStG 1994 li jinkludi dispożizzjonijiet dwar is-suq intern.
15      Permezz ta’ deċiżjoni tat‑18 ta’ Ottubru 2022, il-Bundesfinanzgericht (il-Qorti Federali tal-Finanzi) laqgħet ir-rikors ta’ D u ddeċidiet, billi rreferiet għas-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina) (C‑696/20, EU:C:2022:528), li D ma kinitx wettqet akkwisti intra-Komunitarji fl-Awstrija sempliċement minħabba l-użu tan-numru ta’ identifikazzjoni tal-VAT Awstrijak tagħha għall-finijiet tat-tranżazzjonijiet inkwistjoni.
16      L-awtorità tat-taxxa ippreżentat rikors għal reviżjoni quddiem il-qorti tar-rinviju. Din tal-aħħar tistaqsi dwar l-interpretazzjoni tal-Artikoli 40, 41 u 203 tad-Direttiva dwar il-VAT kif ukoll tal-prinċipji ta’ newtralità tal-VAT u ta’ proporzjonalità. Hija tistaqsi jekk dawn l-artikoli u dawn il-prinċipji jipprekludux it-tassazzjoni fl-Awstrija tal-akkwisti intra-Komunitarji inkwistjoni abbażi tar-regola stabbilita fl-Artikolu 3(8) tal-Anness tal-UStG 1994 li tinkludi dispożizzjonijiet dwar is-suq intern, meta f’dan l-Istat Membru jeżisti dejn fiskali relatat mal-kunsinni intra-Komunitarji korrispondenti minħabba r-riferiment żbaljat tal-VAT fuq il-fatturi, skont l-Artikolu 11(12) tal-UStG 1994, li jittrasponi l-Artikolu 203 ta’ din id-direttiva.
17      F’dan ir-rigward, il-qorti tar-rinviju għandha dubji dwar il-fatt li s-soluzzjoni mogħtija fis-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina) (C‑696/20, EU:C:2022:528), tista’ tiġi trasposta għall-kawża prinċipali. Bil-kontra għall-kawża li tat lok għal dik is-sentenza, il-VAT relatata mal-kunsinni mwettqa lil D hija dovuta, mhux għaliex l-awtorità tat-taxxa kienet tqis dawn il-kunsinni bħala eżenti, iżda minħabba r-riferiment żbaljat tal-VAT Awstrijaka fuq il-fatturi kkonċernati. Barra minn hekk, dan id-dejn fiskali ma jidhirx li huwa definittiv, peress li l-Artikolu 11(12) tal-UStG 1994 jippermetti lill-fornituri jirrettifikaw il-fatturi żbaljati, u dan fi kwalunkwe mument, anki jekk is-sena li matulha jkunu nħarġu dawn il-fatturi tkun suġġetta għall-perijodu ta’ preskrizzjoni.
18      F’dawn iċ-ċirkustanzi, il-Verwaltungsgerichtshof (il-Qorti Amministrattiva) ddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      L-Artikoli 40, 41 u 203 tad-Direttiva [dwar il-VAT], kif ukoll il-prinċipji ta’ proporzjonalità u ta’ newtralità [fiskali] jipprekludu l-applikazzjoni ta’ dispożizzjoni nazzjonali, f’dan il-każ it-tieni sentenza tal-Artikolu 3(8) tal-[Anness li jinkludi dispożizzjonijiet dwar is-suq intern tal-]UStG 1994, li tipprovdi li l-akkwist huwa meqjus li twettaq fit-territorju tal-Istat Membru li n-numru ta’ identifikazzjoni tiegħu għall-finijiet tal-VAT ikun intuża mill-akkwirent sakemm dan tal-aħħar ma jistabbilixxix li l-akkwist kien suġġett għat-taxxa fl-Istat Membru fejn jinsab il-beni għall-finijiet tat-trasport jew tal-kunsinna, f’sitwazzjoni fejn l-akkwist intra-Komunitarju jirriżulta minn kunsinna intra-Komunitarja li fl-Awstrija kienet meqjusa bħala kunsinna eżentata, iżda fejn ikun hemm, minħabba l-indikazzjoni ta’ VAT Awstrijaka fuq il-fattura, dejn fiskali marbut ma’ din il-kunsinna abbażi tal-fattura maħruġa?
2)      Fil-każ li tingħata risposta fl-affermattiv għall-ewwel domanda: il-fatt li titħassar, wara li tkun saret rettifika ulterjuri tal-fattura mill-persuna li tkun ħarġitha, il-VAT indikata indebitament fuq il-fattura marbuta mal-kunsinna intra-Komunitarja eżentata jimplika li kien hemm akkwist intra-Komunitarju fis-sens tal-Artikolu 41 tad-Direttiva [dwar il-VAT] u, fl-affermattiv, f’liema mument għandu jitqies li twettaq dan l-akkwist intra-Komunitarju?”
Fuq id-domandi preliminari
Fuq l-ewwel domanda
19      Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikoli 40, 41 u 203 tad-Direttiva dwar il-VAT kif ukoll il-prinċipji ta’ newtralità tal-VAT u ta’ proporzjonalità għandhomx jiġu interpretati fis-sens li jipprekludu l-applikazzjoni ta’ leġiżlazzjoni nazzjonali li tissuġġetta għall-VAT akkwist intra-Komunitarju fl-Istat Membru tat-tluq tal-ispedizzjoni jew tat-trasport tal-oġġetti għar-raġuni li x-xerrej wettaq dan l-akkwist taħt in-numru ta’ identifikazzjoni tal-VAT mogħti minn dan l-Istat Membru, meta tali akkwist jirriżulta minn kunsinna intra-Komunitarja eżentata mill-VAT li għaliha jeżisti dejn fiskali fl-imsemmi Stat Membru skont ir-regola prevista fl-Artikolu 203 tal-imsemmija direttiva, minħabba l-fatturazzjoni, bi żball, tal-VAT għal din il-kunsinna.
20      Preliminarjament, għandu jitfakkar li l-akkwisti intra-Komunitarji ta’ oġġetti jikkostitwixxu, bħala prinċipju, tranżazzjonijiet suġġetti għall-VAT, konformement mal-Artikolu 2(1)(b) tad-Direttiva dwar il-VAT.
21      Skont l-Artikolu 40 tad-Direttiva dwar il-VAT, il-post ta’
akkwist intra-Komunitarju ta’ oġġetti għandu jitqies li jinsab fl-Istat Membru li fih l-oġġetti jkunu jinsabu fil-mument tal-wasla tal-ispedizzjoni jew tat-trasport lejn ix-xerrej (iktar ’il quddiem l-“Istat Membru tal-wasla”).
22      Madankollu, meta x-xerrej iwettaq l-akkwist intra-Komunitarju taħt numru ta’ identifikazzjoni tal-VAT maħruġ minn Stat Membru differenti mill-Istat Membru tal-wasla (iktar ’il quddiem l-“Istat Membru ta’ identifikazzjoni”), il-post ta’ dan l-akkwist huwa, skont l-ewwel paragrafu tal-Artikolu 41 tad-Direttiva dwar il-VAT, meqjus li jinsab fit-territorju tal-Istat Membru ta’ identifikazzjoni, sa fejn ix-xerrej ma jistabbilixxix li l-imsemmi akkwist kien suġġett għall-VAT fl-Istat Membru tal-wasla.
23      Fiċ-ċirkustanzi tal-kawża prinċipali, li jippreċedu l-introduzzjoni tal-Artikolu 138(1)(b) tad-Direttiva dwar il-VAT, permezz tad-Direttiva 2018/1910, l-ewwel paragrafu tal-Artikolu 41 tad-Direttiva dwar il-VAT huwa intiż li japplika wkoll fil-każ fejn l-Istat Membru li jibbaża ruħu fuq din id-dispożizzjoni sabiex jissuġġetta għall-VAT akkwist intra-Komunitarju ta’ oġġetti, bħala Stat Membru ta’ identifikazzjoni, huwa l-Istat Membru tat-tluq tal-ispedizzjoni jew tat-trasport tal-oġġetti (iktar ’il quddiem l-“Istat Membru tat-tluq”) (sentenza tas-7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina), C‑696/20, EU:C:2022:528, punt 43).
24      Għandu jitfakkar ukoll, fir-rigward tal-kuntest tal-Artikolu 41 tad-Direttiva dwar il-VAT li, skont is-sistema ġenerali ta’ din id-direttiva, akkwist intra-Komunitarju ntaxxat fl-Istat Membru tal-wasla jew fl-Istat Membru ta’ identifikazzjoni għandu bħala korollarju kunsinna intra-Komunitarja eżentata fl-Istat Membru tat-tluq, skont l-Artikolu 138 tad-Direttiva dwar il-VAT (ara, f’dan is-sens, is-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina), C‑696/20, EU:C:2022:528, punt 51). L-eżenzjoni ta’ kunsinna intra-Komunitarja korrelattiva għal akkwist intra-Komunitarju tippermetti li tiġi evitata t-taxxa doppja u, għaldaqstant, il-ksur tal-prinċipju ta’ newtralità fiskali inerenti għas-sistema komuni tal-VAT (sentenza tas‑27 ta’ Settembru 2007, Teleos et, C‑409/04, EU:C:2007:548, punt 25).
25      Barra minn hekk, ir-regola prevista fl-Artikolu 41 tad-Direttiva dwar il-VAT hija intiża, minn naħa, sabiex tiggarantixxi l-issuġġettar għat-taxxa ta’ akkwist intra-Komunitarju partikolari. Min-naħa l-oħra, hija għandha l-għan li tevita t-taxxa doppja għall-istess akkwist (ara, f’dan is-sens, is-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina), C‑696/20, EU:C:2022:528, punt 41 u l-ġurisprudenza ċċitata).
26      Fil-każ ineżami, mid-deċiżjoni tar-rinviju jirriżulta li l-awtorità tat-taxxa ttrattat il-kunsinni intra-Komunitarji inkwistjoni fil-kawża prinċipali bħala tranżazzjonijiet eżenti mill-VAT. Madankollu, din l-awtorità ssuġġettat dawn il-kunsinni għall-applikazzjoni tar-regola stabbilita fl-Artikolu 203 tad-Direttiva dwar il-VAT, minħabba li l-fatturi relatati magħhom kienu jindikaw, b’mod żbaljat, il-VAT.
27      Fuq dan il-punt, mill-Artikolu 203 tad-Direttiva dwar il-VAT jirriżulta li l-VAT hija dovuta minn kull persuna li tindika din it-taxxa fuq fattura.
28      Tali persuna hija responsabbli għall-ħlas tal-VAT indikata fuq fattura indipendentement minn kull obbligu li din titħallas minħabba tranżazzjoni suġġetta għall-VAT (ara s-sentenza tal‑11 ta’ April 2013, Rusedespred, C‑138/12, EU:C:2013:233, punt 23 u l-ġurisprudenza ċċitata).
29      Fil-fatt, l-Artikolu 203 tad-Direttiva dwar il-VAT huwa intiż li jelimina r-riskju ta’ telf ta’ dħul fiskali li jista’ joħloq id-dritt għal tnaqqis previst minn din id-direttiva. Għaldaqstant, din id-dispożizzjoni hija intiża li tapplika meta l-VAT tkun ġiet iffatturata b’mod żbaljat u meta jkun jeżisti riskju ta’ telf ta’ dħul fiskali minħabba l-fatt li d-destinatarju tal-fattura inkwistjoni jkun jista’ jinvoka d-dritt tiegħu għal tnaqqis ta’ tali VAT (sentenza tat‑8 ta’ Diċembru 2022, Finanzamt Österreich (VAT iffatturata b’mod żbaljat lil konsumaturi finali), C‑378/21, EU:C:2022:968, punti 20 u 21).
30      B’kuntrast ma’ dan, l-Artikolu 203 tad-Direttiva dwar il-VAT ma jkoprix is-sitwazzjonijiet li fihom il-VAT indikata fuq il-fattura hija eżatta fis-sens li tikkorrispondi għal tranżazzjoni effettivament taxxabbli skont dispożizzjoni oħra ta’ din id-direttiva (ara, f’dan is-sens, is-sentenza tat‑8 ta’ Diċembru 2022, Finanzamt Österreich (VAT iffatturata b’mod żbaljat lil
konsumaturi finali), C‑378/21, EU:C:2022:968, punti 22 u 23).
31      Minn dak kollu li ntqal jirriżulta li l-Artikoli 41 u 203 tad-Direttiva dwar il-VAT huma suġġetti għal kundizzjonijiet ta’ applikazzjoni distinti u jsegwu għan speċifiku għalihom. Għaldaqstant, sakemm il-kundizzjonijiet għall-applikazzjoni tagħhom ikunu ssodisfatti, xejn f’dawn id-dispożizzjonijiet ma jipprekludi l-applikazzjoni simultanja tagħhom għal akkwist intra-Komunitarju u, minħabba indikazzjoni żbaljata tal-VAT fuq fattura, għal kunsinna intra-Komunitarja eżentata, rispettivament.
Bl-istess mod, xejn fid-dispożizzjonijiet l-oħra tad-Direttiva dwar il-VAT ma jipprekludi tali applikazzjoni simultanja tal-Artikoli 41 u 203 ta’ din id-direttiva.
32      Fir-rigward tal-prinċipji ta’ newtralità tal-VAT u ta’ proporzjonalità, għandu jitfakkar li l-miżuri adottati mill-Istati Membri sabiex jiġi żgurat il-ġbir korrett tat-taxxa u sabiex tiġi evitata l-frodi ma għandhomx, skont il-prinċipju ta’ proporzjonalità, imorru lil hinn minn dak li huwa neċessarju sabiex jintlaħqu l-għanijiet imfittxija u ma jistgħux, għaldaqstant, jintużaw b’mod li jikkontestaw in-newtralità tal-VAT, li tikkostitwixxi prinċipju fundamentali tas-sistema komuni tal-VAT stabbilita mid-dritt tal-Unjoni Ewropea f’dan il-qasam (ara, f’dan is-sens, is-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina), C‑696/20, EU:C:2022:528, punt 54).
33      Il-prinċipju ta’ newtralità tal-VAT huwa intiż sabiex jeħles kompletament lill-persuna taxxabbli mill-piż tal-VAT fil-kuntest tal-attivitajiet ekonomiċi tagħha. Is-sistema komuni tal-VAT tiggarantixxi, għaldaqstant, in-newtralità perfetta fir-rigward tal-piż fiskali tal-attivitajiet ekonomiċi kollha, ikunu x’ikunu l-għanijiet jew ir-riżultati ta’ dawn l-attivitajiet, sakemm l-imsemmija attivitajiet ikunu, bħala prinċipju, huma stess suġġetti għall-VAT (sentenza tat‑2 ta’ Lulju 2020, Terracult, C‑835/18, EU:C:2020:520 punt 25).
34      F’dan ir-rigward, huwa minnu li d-destinatarju ta’ fattura li tindika, b’mod żbaljat, il-VAT ma jibbenefikax minn dritt għal tnaqqis ta’ din it-taxxa li huwa dovut skont l-Artikolu 203 tad-Direttiva dwar il-VAT, peress li d-dritt għal tnaqqis tal-VAT iffatturata huwa, bħala regola ġenerali, marbut mat-twettiq effettiv ta’ tranżazzjoni taxxabbli, filwaqt li l-VAT, skont din id-dispożizzjoni,
hija dovuta indipendentement minn tali tranżazzjoni (ara, f’dan is-sens, is-sentenza tal‑31 ta’ Jannar 2013, Stroy trans, C‑642/11, EU:C:2013:54, punt 30 u l-ġurisprudenza ċċitata).
35      Madankollu, il-VAT dovuta skont l-Artikolu 203 tad-Direttiva dwar il-VAT tista’ tiġi aġġustata, fid-dawl tal-għan ta’ din id-dispożizzjoni, deskritt fil-punt 29 iktar ’il fuq, għaliex sabiex tiġi żgurata n-newtralità tal-VAT, huma l-Istati Membri li għandhom jipprevedu, fl-ordinament ġuridiku intern tagħhom, il-possibbiltà li tiġi aġġustata kull taxxa ffatturata indebitament, meta l-emittent tal-fattura juri l-bona fide tiegħu jew meta dan ikun, fi żmien xieraq, elimina kompletament ir-riskju ta’ telf ta’ dħul fiskali (ara, f’dan is-sens, is-sentenza tat‑8 ta’ Mejju 2019, EN.SA., C‑712/17, EU:C:2019:374, punt 33 u l-ġurisprudenza ċċitata).
36      L-osservanza tal-prinċipju ta’ newtralità tal-VAT hija żgurata b’mod partikolari minn sistema li fiha, minn naħa, il-fornitur li jkun ħallas bi żball lill-awtoritajiet fiskali l-VAT jista’ jitlob ir-rimbors tagħha u, min-naħa l-oħra, ix-xerrej jista’ jeżerċita azzjoni taħt id-dritt ċivili għall-irkupru tal-ammonti mħallsa indebitament kontra l-imsemmi fornitur li jkun naqas milli jħallaslu lura l-VAT irrimborsata, peress li din is-sistema tippermetti lix-xerrej li jkun ġarrab il-piż tat-taxxa ffatturata bi żball jikseb ir-rimbors tas-somom imħallsa indebitament. Jekk ir-rimbors tal-VAT isir impossibbli jew eċċessivament diffiċli, b’mod partikolari fil-każ ta’ insolvenza tal-fornitur, il-prinċipji ta’ newtralità tal-VAT u ta’ effettività jeżiġu li l-Istati Membri jipprevedu l-istrumenti neċessarji sabiex jippermettu lix-xerrejj irkupra din il-VAT indebitament iffatturata u mħallsa, b’mod partikolari billi jindirizza t-talba tiegħu għal rimbors direttament lill-awtorità tat-taxxa (ara, f’dan is-sens, is-sentenza tat‑13 ta’ Ottubru 2022, HUMDA, C‑397/21, EU:C:2022:790, punti 21 u 22 u l-ġurisprudenza ċċitata).
37      F’dan ir-rigward, il-qorti tar-rinviju barra minn hekk indikat li d-dritt Awstrijak jippermetti li l-VAT iffatturata indebitament tiġi aġġustata permezz tar-rettifika tal-fatturi żbaljati u li tali rettifika tista’ ssir fi kwalunkwe mument, anki jekk is-sena li matulha nħarġu dawn il-fatturi tkun koperta mill-preskrizzjoni.
38      F’dawn iċ-ċirkustanzi, it-tassazzjoni tal-akkwisti intra-Komunitarji fl-Istat Membru ta’ identifikazzjoni skont l-Artikolu 41 tad-Direttiva dwar il-VAT fil-każ fejn il-kunsinni intra-Komunitarji korrispondenti huma eżentati mill-VAT u fejn jeżisti, fl-istess Stat Membru, dejn fiskali relatat ma’ dawn il-kunsinni skont ir-regola prevista fl-Artikolu 203 ta’ din id-direttiva ma tmurx kontra l-prinċipji ta’ newtralità tal-VAT u ta’ proporzjonalità.
39      Konsegwentement, f’sitwazzjoni bħal dik fil-kawża prinċipali fejn l-Istat Membru ta’ identifikazzjoni jikkorrispondi għall-Istat Membru tat-tluq, l-applikazzjoni tar-regola prevista fl-Artikolu 203 tad-Direttiva dwar il-VAT għall-kunsinni intra-Komunitarji eżenti mill-VAT fl-Istat Membru tat-tluq ma tipprekludix it-tassazzjoni tal-akkwisti intra-Komunitarji korrispondenti, fl-istess Stat Membru, konformement mal-Artikolu 41 ta’ din id-direttiva.
40      Il-konklużjoni stabbilita fil-punt 39 iktar ’il fuq ma hijiex ikkontestata mis-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina) (C‑696/20, EU:C:2022:528, punt 55), li fiha l-Qorti tal-Ġustizzja ddeċidiet li l-applikazzjoni tar-regola stabbilita fl-Artikolu 41 tad-Direttiva dwar il-VAT, fl-Istat Membru ta’ identifikazzjoni, għal akkwist intra-Komunitarju ta’ oġġetti li tirriżulta minn kunsinna intra-Komunitarja ta’ oġġetti li ġew trattati, f’dan l-Istat Membru, bħala mhux eżentati twassal għal tassazzjoni addizzjonali li ma hijiex konformi mal-prinċipji ta’ proporzjonalità u ta’ newtralità tal-VAT.
41      Fil-fatt, hekk kif jirriżulta, b’mod partikolari, mill-punti 49, 52 u 53 tas-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina) (C‑696/20, EU:C:2022:528), il-konklużjoni li waslet għaliha l-Qorti tal-Ġustizzja f’dik il-kawża kienet ibbażata fuq il-konstatazzjoni tal-qorti tar-rinviju li tgħid li, minn naħa, il-kunsinna intra-Komunitarji inkwistjoni fil-kawża prinċipali kienet ġiet definittivament ittrattata mill-awtorità tat-taxxa nazzjonali bħala tranżazzjoni suġġetta għall-VAT, u mhux bħala tranżazzjoni eżentata minn din it-taxxa konformement mal-Artikolu 138 tad-Direttiva dwar il-VAT
u, min-naħa l-oħra, il-persuna taxxabbli ma setgħetx tnaqqas il-VAT tal-input imħallsa relatata ma’ din il-kunsinna. F’dan ir-rigward, il-Qorti tal-Ġustizzja rrilevat b’mod partikolari li, fl-assenza ta’ eżenzjoni tal-kunsinna intra-Komunitarja fl-Istat Membru tat-tluq, ir-riskju ta’ evażjoni fiskali ma setax jeżisti, b’tali mod li l-issuġġettar ta’ din it-tranżazzjoni f’dan l-Istat Membru abbażi tar-regola stabbilita fl-Artikolu 41 tad-Direttiva dwar il-VAT kien imur kontra l-għanijiet imfittxija minn din id-dispożizzjoni, hekk kif imfakkra fil-punt 25 iktar
’il fuq.
42      Bil-kontra ta’ dan, fil-kawża prinċipali, il-VAT relatata mal-kunsinni intra-Komunitarji inkwistjoni ma hijiex dovuta minħabba n-nuqqas ta’ eżenzjoni ta’ dawn il-kunsinni, iżda skont ir-regola stabbilita fl-Artikolu 203 tad-Direttiva dwar il-VAT.
43      Issa, hekk kif irrileva l-Avukat Ġenerali fil-punt 54 tal-konklużjonijiet tiegħu, it-tnissil ta’ dejn fiskali skont l-Artikolu 203 tad-Direttiva dwar il-VAT, li għalih huwa responsabbli l-fornitur ta’ kunsinni intra-Komunitarji li ffattura, b’mod żbaljat, il-VAT, ma huwiex ekwivalenti għall-intaxxar ta’ dawn il-kunsinni għall-VAT. Fil-fatt, hekk kif tfakkar fil-punt 34 iktar ’il fuq, id-dejn fiskali previst fl-Artikolu 203 ta’ din id-direttiva ma jitnissilx minħabba tranżazzjoni suġġetta għall-VAT iżda għas-sempliċi raġuni li l-VAT hija indikata fuq il-fattura kkonċernata.
44      Barra minn hekk, fis-sentenza tas‑7 ta’ Lulju 2022, Dyrektor Izby Skarbowej w W. (Klassifikazzjoni żbaljata ta’ tranżazzjonijiet f’katina) (C‑696/20, EU:C:2022:528), il-kunsinna intra-Komunitarji inkwistjoni fil-kawża prinċipali kienet definittivament ittrattata mill-awtorità tat-taxxi kkonċernata bħala tranżazzjoni suġġetta għall-VAT, filwaqt li, fis-sitwazzjoni msemmija minn din id-domanda preliminari, id-dejn fiskali li nħoloq skont l-Artikolu 203 tad-Direttiva dwar il-VAT jista’, bħala prinċipju, jiġi aġġustat.
45      Fid-dawl ta’ dak li ntqal, ir-risposta għall-ewwel domanda preliminari
għandha tkun li l-Artikoli 40, 41 u 203 tad-Direttiva dwar il-VAT kif ukoll il-prinċipji ta’ newtralità tal-VAT u ta’ proporzjonalità għandhom jiġu interpretati fis-sens li ma jipprekludux l-applikazzjoni ta’ leġiżlazzjoni nazzjonali li tissuġġetta għall-VAT akkwist intra-Komunitarju fl-Istat Membru tat-tluq tal-ispedizzjoni jew tat-trasport tal-oġġetti minħabba li x-xerrej wettaq dan l-akkwist taħt in-numru ta’ identifikazzjoni tal-VAT mogħti minn dan l-Istat Membru, meta tali akkwist jirriżulta minn kunsinna intra-Komunitarja eżentata mill-VAT li għaliha jeżisti dejn fiskali fl-imsemmi Stat Membru skont ir-regola prevista fl-Artikolu 203 tal-imsemmija direttiva, minħabba l-fatturazzjoni, bi żball, tal-VAT għal din il-kunsinna.
Fuq it-tieni domanda
46      Fid-dawl tar-risposta mogħtija għall-ewwel domanda, ma hemmx lok li tingħata risposta għat-tieni domanda.
Fuq l-ispejjeż
47      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti, minbarra dawk tal-imsemmija partijiet, ma jistgħux jitħallsu lura.
Għal dawn il-motivi,
IL-QORTI ĠENERALI (Awla li tiddeċiedi fuq domandi preliminari)
taqta’ u tiddeċiedi:
L-Artikoli 40, 41 u 203 tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, kif ukoll il-prinċipji ta’ newtralità tat-taxxa fuq il-valur miżjud (VAT) u ta’ proporzjonalità
għandhom jiġu interpretati fis-sens li:
ma jipprekludux l-applikazzjoni ta’ leġiżlazzjoni nazzjonali li tissuġġetta għall-VAT akkwist intra-Komunitarju fl-Istat Membru tat-tluq tal-ispedizzjoni jew tat-trasport tal-oġġetti minħabba li x-xerrej wettaq dan l-akkwist taħt in-numru ta’ identifikazzjoni tal-VAT mogħti minn dan l-Istat Membru, meta tali akkwist jirriżulta minn kunsinna intra-Komunitarja eżentata mill-VAT li għaliha jeżisti dejn fiskali fl-imsemmi Stat Membru skont ir-regola prevista fl-Artikolu 203 tal-imsemmija direttiva, minħabba l-fatturazzjoni, bi żball, tal-VAT għal din il-kunsinna.
Papasavvas
Półtorak
Sampol Pucurull
Petrlík
Valasidis
Mogħtija f’qorti bil-miftuħ fil-Lussemburgu, fil‑25 ta’ Frar 2026.
Firem
*      Lingwa tal-kawża: il-Ġermaniż.